
TENTAMEN  MEDICUM 


DE 

E  N  T  E  R  ITIDE. 


AUCTO II E  THOMA  MUBRAY. 


PROCEMIUM. 

Enteritis  ob  multa  jure  sibi  vindicat  medi¬ 
corum  attentionem;  morbus  enim  est, qui  saepe 
incidit,  qui  nunquam  periculo  caret,  quique 
aliquando  aegrum  extinguit  tanta  celeritate, 
quantam  vix  quisquam  alius  aequare  videtur. 
Praeterea  quorundam  multo  mitiorum  mor¬ 
borum  speciem  praebere  potest ;  ita  ut,  medi¬ 
cus  minus  peritus,  periculi  immetuens,  ma¬ 
lum  eo  usque  procedere  sinat,  ut  medicinae 
vires  nihili  facere  possint.  Et  quoties  hoc 
male  fit,  eo  major  culpa  medici  est,  quia  En¬ 
teritis  inter  eos  morbos  recensetur,  in  quorum 

curatione,  medicinae  utilitas  usque  adeo  con¬ 
spicua  est,  ut  eorum  dubitationes,  qui  meden¬ 
di  artis  profectu  apud  homines  diffidunt, 
omnino  submoveat.  Cum  igitur  animum  in¬ 
tendimus  ad  hujus  morbi  frequentiam,  ad  dif¬ 
ficultatem  eum  a  reliquis  internoscendi,  atque 
ad  necessitatem  et  utilitatem  maturae  cura¬ 
tionis,  fatendum  erit,  Enteritidem  inter  mor¬ 
bos  maximi  momenti  esse,  qui  in  longo  homi¬ 
num  malorum  catalogo  inveniuntur. 

His  inductus,  mecum  constitui  hane  rem 
seligere  pro  tentamine  meo  inaugurali ;  quod, 
ut  in  hac  academia  institutum,  sicut  opinor, 
magis  ad  scriptoris  quam  lectoris,  scientiam 
augendam  spectat.  In  hoc  morbo  tractando, 
morem  solitum  sequar  ;  et  sub  capitibus  vulgo 
adhibitis  haec  disponam,  quae  mihi  attentione 
maxime  digna  videntur.  Paucis  de  hujus 
morbi  historia  propositis  sub  qua  indicia  com¬ 
plector,  quaedam  dicam,  de  indiciorum  ratione, 
de  diagnosi,  de  prognosi,  de  mortuorum  sec¬ 
tione,  deque  curatione ;  eo  ordine,  quem  jam 
posui. 

DE  HUJUS  MORBI  HISTORIA . 

Inflammatio,  ubi  intestina  occupat,  se¬ 
dem  habet ;  aut  in  tunica  peritoneali  aut  mu¬ 
cosa.  Prioris  inflammationem  Cullen  En- 
teritidem  Phlegmonoideam  ;  posterioris,  Ery- 
thematicam,  nominavit.  Hae  hujus  mali  species 
maxime  inter  se  differunt;  tum  notis  quas 
praebent ;  tum  periculo  quod  utramque  co¬ 
mitatur.  Prius  malum  multo  majoris  momen¬ 
ti,  quia  periculosius  natura  est,  et  celeriter 
pergit.  De  eo,  igitur,  in  hoc  tentamine  dic¬ 
turus  sum.  Species  hujus  morbi  Erythemati- 
ca,  a  Phlegmonoidea  internosci  potest ;  impri¬ 
mis,  quia  in  illo  abdomen  non  adeo  tenerum 
est  aut  non  levissimum  sentit  tactum,  et  quia 
totus  morbus  minus  est  acutus  In  plerisque 
oritur  exemplis  ab  acribus  in  ventriculum 
sumptis,  praesertim  a  quotidiano  liquorum  ex 
alcohole  confectorum  usu.  Curatio  hujus 
morbi  speciei  minime  tam  valida  postulat  re¬ 
media,  quam  species  Phlegmonoidea.  Mis¬ 
sione  sanguinis  non  semper  opus  est,  et  prae- 

stantis  sima  sanandi  via  in  eo  ponitur,  ut  cana¬ 
lis  alimentarii  actio  rite  peragatur. 

Species  Phlegmonoidea  hujus  mali  saepissi¬ 
me  in  aestate  et  autumno  incidit,  quippe  his 
anni  temporibus  corpus  magis  obnoxium  est 
iis  causis,  quae  morbum  excitant.  Omnem 
sexum  et  aetatem,  pariter,  ut  videtur,  occu¬ 
pat  ;  sed,  ut  res  se  habet  in  aliis  inflamma¬ 
tionibus,  prae  aliis  alii  causis  hunc  morbum 
excitantibus  obnoxii  sunt. 

i 

Indicia  quae  inflammationem  intestinorum 
testantur  talia  sunt ;  Pyrexia ;  pulsus  frequen¬ 
tes,  duri  et  exiles  sunt ;  sed  non  ultra  centum 
horae  minuto  plerumque  numerantur.  Corpo¬ 
ris  calor  aliquantum  augetur ;  dolor  et  tensio 
abdominis  acutissima;  dolor  perpetuus  est,me- 
que  se  remittit,  sed  per  intervalla  saevior  fieri 
potest;  dolor  praecipue  circa  umbilicum  torquet 
sed  alias  aliis  partibus,  prout  sit  inflammationis 
sedes.  Premente  manu  multum  augetur,  quod 
fere  pro  certo  hujus  inflammationis  indicio  est : 
dyspnoea  magna  et  singultus;  nausea  et  vomi-* 

tus  maxime  urgent,  quoties  inflammatio  intes¬ 
tina  tenuiora  afficit  et  quo  propior  inflammatio 
ventriculo,  eo  importunior  est  vomitus  ;  alvus 
pertinaciter  astricta  est;  sitis  urgens, et  urina  ru¬ 
bra  et  parca.  Corporis  vires  multum  et  subito 
imminuuntur  ;  et  vultus  miram  anxietatis  spe¬ 
ciem  praebet ;  aliquando  delirium  etiam  acce¬ 
dit. 

Solitae  Enteritidis  terminationes  inflamma¬ 
tionibus  universis  communes  sunt ;  scilicet ; 
suppuratio,  gangraena,  et  terminatio  felix  sive 
resolutio. 

Hic  morbus  exitialis  intra  paucas  horas  quan¬ 
doque  evasit,  postquam  incepit;  hinc  patet, 
quam  sit  utile  pro  certo,  eum  urgere,  quam 
citissime  cognoscere.  Nulla  inflammatio  ad 
gangraenam  proclivior  est ;  proclivitatem  ad 
hanc  docet  omnium  signorum  vehementia, 
qualis,  cunctis  ea  sublevandi  modis,  resistat ; 
dolores  omnino  quiescentes  ;  pulsus  infirmissi¬ 
mus  se  remittens  et  vix  enumerandus ;  corpus 
sudoribus  frigidis  madidum  ;  dejectiones  maxi¬ 
me  foetidae  et  ingratae,  aliquando  inscio  horni- 

ne  redditae ;  spiritus  haud  minus  foetidus  ;  sin¬ 
gultus  importunissimus  et  animi  deliquium. 
His  signis  urgentibus  judicamus  gangraenam 
adesse,  quae  in  exitium  hominis  cito  desitura 
est.  Haec  terminatio  tamen  (dixisse  juvat) 
saepius  evitabitur  si,  morbo,  inter  prima  initia 
detecto,  remedia  idonea  aegri  et  morbi  condi¬ 
tioni  adhibita  fuerint. 

Alia  et  magis  secunda  hujus  morbi  termina¬ 
tio,  suppuratio  est,  quae  priore  vulgatior  inci¬ 
dit  :  Hujus  accessio  suspicanda  est,  quoties  in¬ 
dicia  per  aliquot  dies  mitiora  sunt,  nec  tamen 
remediis  idoneis  adhibitis  cedunt ;  quoties 
ponderis  sensus  dolorque  obtusus  circa  partem 
affectam  est ;  et  frigus  et  horrores  per  corpus 
sentiuntur.  Haec  signa  urgentia  fidem  faciunt 
abscessum  formatum  esse  ;  quo  rupto,  pus  cum 
dejectionibus  excernitur;  dolendum  est,  ulcera 
sic  formata  rarius  sanescere ;  portiones  inter¬ 
narum  intestinorum  partium  dejiciuntur,  et 
febris  hectica,  comitantibus  indiciis  solitis,  cito 
aegrum  extinguit.  Ubi  omnia  indicia  paula- 
tim  remediis  adhibitis  cedunt ;  ubi  dolor  ex 

toto  decessit ;  et  ubi  secretiones  singulae  ite¬ 
rum  naturalem  vim  receperunt,  et  ciborum 
appetitus  rediit ;  statuere  licet  malum  prospe¬ 
re  cessisse  et  tempus,  igitur,  periculi  praeterisse. 
Haec  hujus  morbi  prospera  terminatio  fere  pro 
certo  expectanda  est,  si  remedia  tempestive 
usurpata  fuerint,  nec  aegri  conditio  prior  male 
sana. 


DE  INDICIORUM  RATIONE. 

Proximum  est,  utconemur  signorum  hujus 
morbi  rationem  reddere,  ex  quo  adhuc  magis 
patebit,  quantum  intersit,  ut  propere  in  hoc 
malo  ad  medicinae  opem  confugiamus ;  quo¬ 
niam  tantus  existit  consensus  inter  laboran¬ 
tem  partem,  et  reliquum  corpus.  Dolores,  qui 
circa  umbilicum  urgent,  oriuntur  ab  arcto 
nexu  intestinorum  ibi  sitorum,  cum  plexu 
nervorum  mesenterico.  Vomitus  incidere  po¬ 
test,  ex  ventriculo  plus  minus  ve  inflammatione 
implicito.  Muci  secretione  in  intestinis  impe- 

dita,  alvus  astricta  inde  facile  sequitur.  Quum 
partes  inflammatae  adeo  tenerae  sunt,  levissi¬ 
ma  pressura  molestiam  excitat,  hinc,  quia 
diaphragma  nequit  libere  descendere,  dyspnoea 
vehemens  urget.  Singultus  afferri  potest  in¬ 
flammatione,  sursum  serpente.  Virium  vitae 
imminutio,  quae  inter  Enteritidis  notas  est, 
explicari  forte  potest,  ex  consensu,  qui  inter 
ventriculum  intestinaque  et  alias  corporis  par¬ 
tes  intercedit ;  cerebrum  enim  ipsum  cum  iis¬ 
dem  consensum  habetj  quod  patet,  non  modo 
ex  hoc  indicio,  sed  etiam  ex  delirio,  quod,  ut 
jam  proposui,  aliquando  intestinorum  inflam¬ 
mationem  comitatur. 

DE  CAUSIS . 

Hujus  morbi  causae  multiplices  sunt.  Ejus¬ 
modi  tamen  plurimae  sunt,  quae  idonea  cura  fa¬ 
cile  evitentur,  quo  demum  modo  morbum  pe¬ 
riculosum,  quem  crearent,  fugiamus.  Causae 
autem,  quae  Enteritidem  excitant,  tales  sunt ; 
acria,  et  ea,  quae  irritant,  in  ventriculum  re¬ 
cepta  ;  diuturnus  et  immodicus  liquorum  vali¬ 
dorum  usus  ;  venena,  sicut  ea  ex  quibusdam 
fossilibus  confecta  ;  bilis  acris ;  stercus  durum  ; 
alvus  diu  et  pertinaciter  astricta ;  intussusceptio 
quoque  hunc  morbum  creat,  et  haud  raro  quae¬ 
vis  canalis  alimentarii  constrictio.  Nulla  vero 
causa,  frequentior  est,  quam  frigus,  extremis 
partibus  inferioribus,  et  abdomini,  vel  variis 
aliis  modis,  admotum  ;  veluti,  potus  gelidi, 
ubi  corpus  plus  solito  calet.  Subitae  quoque 
mutationes  tempestatis  aut  mutationes  in  aeris 
conditione  corpus  huic  malo  saepe  subjiciunt. 
Porro  nimia  distensio  et  ictus  in  vicinis  abdo¬ 
minis  partibus  eundem  inducere  possunt. 

Acria  tamen  in  ventriculum  sumpta,  gas- 
tritidem  saepius  quam  Enteritidem  afferunt ; 
sed  quoties  alterutra  ab  his  causis  oritur,  in¬ 
flammatio,  si  Culleno  credimus,  Erythema- 
tici  generis  urget. 

Postremo  hic  morbus  oritur  a  vicinae  alicu- 
jus  partis  inflammatione  in  intestina  tendente, 
quod  haud  raro  fit,  et  alios  multos  potest  ex¬ 
cipere  morbos.  Siquando  alium  sequitur  mor¬ 
bum,  multo  periculosius  malum  est,  quam  si  a 
quavis  ex  causis  jam  memoratis  affertur  ;  cor¬ 
pus  enim,  jam  antecedente  malo  infirmatum, 
nequit  morbum  tam  facile  subire,  quem  tanta 
comitatur  debilitas.  Haec  sunt  quae  de  hujus 
morbi  causis  dicenda  judicavi. 

DE  DIAGNOSI . 


Quoniam  intestina  partesque  vicinae  plu¬ 
rimis  abnoxiae  sunt  morbis,  factum  est,  ut  En¬ 
teritis  cum  aliis  ventris  confusa  sit  malis ;  et  pri¬ 
mo  quidem  aspectu  difficile  illam  a  quibusdam 
eorum  internoscere  videatur;  sin  animum  dili¬ 
genter  intendimus  ad  singula  indicia, quae  mor¬ 
bum,  de  quo  agitur,  perpetuo  notare  reperta 
sunt,  vix  fieri  potest,  ut  in  errorem  incurra¬ 
mus.  Morbi  qui  cum  Enteritide  confundi  pos¬ 
sunt,  sive  qui  indicia  communia  ostendunt, 
sunt ;  colica ;  ventriculi,  hepatis  et  renum  in¬ 
flammatio  ;  dysenteria,  et  cholera, 

t 

Colica  ab  Enteritide  differre  animadvertitur 
in  eo  quod  parum  vel  nihil  pyrexiae  ostendit, 
quod  dolor  non  perpetuus  est ;  sed  paulatim 
a  dolore  parum  percepto  in  acutissimum  sur- 
git,  dein  invicem  quiescit ;  quodque,  parte 
pressa,  dolor  sublevatur,  necnon  corpore  flexo  ; 
quae  corporis  positio,  colica  urgente,  semper 

aegro  grata  est.  Pulsus  praeterea  in  colica  tar¬ 
diores,  pleniores  et  molliores  sunt ;  quum  haec 
mala  igitur  tantum  inter  se  distent,  alterum  pro 
altero  vix  sumi  potest. 

Ab  Enteritide  secernunt  gastritidem,  impor¬ 
tunior  vomitus  et  singultus,  sitis  non  sedanda, 
delirium  saepius  accedens ;  et  prae  omnibus 
sedes  doloris  diversa.  Saepe  vero  minime  in 
promptu  est  hos  duos  dijudicare  morbos  ;  si 
vero  interdum  non  datur  pro  certo  scire,  uter 
morbus  urgeat,  non  magni  interest;  quippe 
medendi  ratio  in  utroque  prorsus  eadem  est. 

Hepatitid em  Enteritis  admodum  refert,  quo¬ 
ties  pars  coli  superior  inflammationis  sedes  sit. 
Hepati tidem  tamen  distinguunt  saevitia  do¬ 
loris  in  hypochondrio  dextro,  qui  per  dorsum 
usque  ad  summum  humeri  dextri  tendit ;  at¬ 
que  decubitus  in  affectum  latus  facilior ;  quo¬ 
ties  enim  aeger  in  latus  sanum  decumbere 
vult,  dolor  ex  magna  jecinoris  ligamentorum, 
quae  quoque  inflammantur,  distensione,  ob 
pondus  hepatis  magnum,  plurimum  intendi¬ 
tur. 

Ab  nephritide  Enteritis  dignosci  potest,  quia 
in  illo  malo,  dolor  ureterum  cursum  sequitur ; 
cruris  ejusdem  lateris  stupor  est ;  et  testis,  qui 
respondet,  dolet  et  retractus  est ;  fere  perpe¬ 
tuum  quoque  urinae  reddendae  desiderium  ur¬ 
get  in  nephritide,  et  urina  ipsa  corrupta  esse 
videtur. 

Dysenteria  eo  differt,  quod  tenesmus  fere 
semper  in  eo  malo  urget,  et  si  quid  dejicitur, 
cruciatus  aegri  nihil  sublevantur.  Dejectio¬ 
nes  praeterea  ex  muco  et  sanguine  constant. 

'i 

Postremo  discrimen  est  inter  Enteritidem 
et  choleram  propterea  quod  magna  bilis  copia 
vomendo  ejicitur,  quod  dejectiones  sunt  fre¬ 
quentes,  quarum  maximam  bilis  efficit  partem. 
Manus  quoque  et  pedes  aliquando  urgente 
cholera,  spasmis  afficiuntur. 

DE  PROGNOSI. 

Dum  de  eventu  hujus  morbi  judicium  insti¬ 
tuimus,  ad  indiciorum  vehementiam  praecipui 
attendendum  est.  In  dubio  res  est,  quoties  aut 
gangraena  aut  ulceratio  suspicanda  est,  quarum 
utraque  lethalis  plerumque  et  rarissime  qui¬ 
dem,  cum  horum  malorum  alterutrum  ortum 
est,  sanitas  rediit.  Quasdam  autem  alias  res 
respectare  oportet  in  prognosi  instituendo ; 
inflammatio  magis  periculosa  est,  ubi  tenuiora 
quam  si  crassiora,  occupavit  intestina,  et  in 
illis,  eo  minus  spei,  quo  propior  ventriculo 
morbus  insedit.  Enteritis  vitam  in  magnum 
fert  discrimen,  quoties  aliis  malis  superveniat, 
aut  foeminas  gravidas  aggrediatur.  His  igitur 
malum  magis  in  ambiguo  ponitur.  Contra, 
si  alvus  fusa  facta  est,  bonum ;  et  inde  speran¬ 
dum  morbum  urgentem  resolutione  se  termi¬ 
naturum  esse. 

Antequam  ad  hujus  mali  curationem  tran¬ 
simus  haud  fortasse  alienum  erit,  quaedam  ex 

iis  proponere,  quae  corporibus  extinctorum 
eodem  incisis  in  conspectum  dantur. 

r 

DE  CADAVERUM  SECTIONE. 

Corpora  Enteritide  extincta  incisa  osten¬ 
dunt  intestina  plus  minus  vehementer  inflam¬ 
mata,  eorum  tunicas  plerumque  crassiores 
factas  esse,  et  praecipue  tunicam  peritonaealem 
vehementiae  inflammationis  subjectam  esse. 

Intestini  partes  aliquando,  ulceratione  in¬ 
flammationem  sequente,  separatae  fuerunt,  et 
quum  difficilimum  est  ulcerationes  hu  jusmodi 
sanare,  saepissime,  post  mortem  conspiciendea 
sunt.  Ex  ulceratione  quoque,  ut  Dr  Baillie 
docet,  magnae  tunicae  internae  intestinorum 
portiones  submotae  fuerunt. 

Intussusceptio,  quam  pro  causa  inflammation¬ 
em  intestinorum  excitante  jam  proposuimus, 
saepe  ingens,  inciso  corpore,  reperitur.  Frequen¬ 
tius  in  intestinis  tenuioribus  quam  in  crassio- 

ribus,  existit.  Gangraena  quoque  aliquando 
incidisse  reperitur  :  Pars  eo  malo  affecta,  livi¬ 
do,  nigroque  colore  est,  et  naturalem  ejus  te¬ 
nacitatem  amisit ;  cujus  defectum  Dr.  Baillie 
pro  vero  gangraenae  indicio  habet ;  fieri  enim 
potest,  ut  pars  sit  livida  et  nigra,  nec  tamen  in 
gangraenam  abierit. 

DE  ENTERITIDIS  CURATIONE « 


Nunc  ad  hujus  morbi  curationem  venien¬ 
dum  est ;  quae,  sicut  in  cunctis  phlegmasiis, 
maxime  impigra  esse  debet.  In  nullo,  quam 
in  hoc,  magis  oportet  sine  mora  curationem 
incipere,  simul  ac  morbi  natura  manifesta  fit : 
si  inter  prima  enim  initia  morbus  negligitur, 
et  inflammatio,  nihil  impediente,  progredi  si¬ 
nitur,  vehementissima  fiet,  ita  ut  nulla  ars  gra¬ 
dum  ejus  sistere  queat,  et  miser,  summos  inter 
cruciatus,  primo  fere  impetu  tollatur. 

i 

Quum  primum,  igitur,  morbi  natura  detec¬ 
ta  fuerit,  ad  sanguinis  missionem  confugien- 

dum  est ;  quo  remedio  in  hoc  non  secus  atque 
in  caeteris  phlegmasiis,  maxime  confidendum 
est. 

Morbus,  de  quo  agitur,  est  ex  iis  generis  san- 
guiferi  malis,  in  quibus  necesse  est,  ut  tantum 
sanguinis  detrahatur,  quantum  corpus  magno¬ 
pere  afficiat ;  quod  nisi  fit,  nequicquam  spera¬ 
mus  ullos  quantumvis  validos,  medicinae  co¬ 
natus  a  periculo,  quod  plane  instat,  liberaturos 
esse. 

-  i  :•  a  .  ,  ' 

Venaesectione,  igitur,  utendum  est,  usque 
dum  id  absolvamus  consilium,  cui  sanguinis 
missio  inservitura  est ;  nimirum,  dum  totum 
afficiatur  corpus, et  dolor  vehemens,  hujus  mor¬ 
bi  semper  comes,  imminuatur.  Ubi  sic  quo¬ 
dammodo  profectum  est,  conveniet  sanguinis 
detractionem  intermittere  et  aliis  remediis  uti, 
quae  ad  sanitatem  penitus  reducendam,  ido¬ 
nea  reperiuntur.  In  judicando,  quando  opor¬ 
teat  missione  sanguinis  decedere,  necesse  erit 
ad  singulas  res  spectare,  prout  in  quoque  aegro 
existant ;  quales  sunt  aetas  laborantis,  et  cor- 

poris  constitutio,  vitae  genus  et  hujusmodi 
caetera,  quae  quantitatem  sanguinis  mitten¬ 
dam  dirigant.  Quum  pulsus  in  plerisque 
hujus  morbi  exemplis  tam  infirmi  sint  primo 
statim  aspectu,  videri  potest,  venaesectionem 
alienam  esse  ;  hic  tamen  fallacia  est ;  tantum 
enim  abest,  ut  pulsuum  infirmitas,  urgente 
Enteritide,  sanguinis  missione  augeatur,  quod 
in  aliis  plerisque  morbis  fieri  solet,  ut  multo 
validiores  inde  evadant :  quam  ob  causam  mi¬ 
nime  deterrendum  est,  ne  sanguis  detrahatur, 
in  iis  exemplis,  ubi  infirmiores  pulsus  sunt. 
Quoties  autem  aut  aegri  infirmitas  aut  aliae 
quaevis  res  prohibent,  ne  sanguinis  detractio 
generalis  perficiatur  ;  monemur  sanguinem  to¬ 
pice  detrahere,  quod  plurimum  prodest.  Per 
hirudines  aut  cucurbitulas  prope  partem  do¬ 
lentem  admotas,  haud  exigua  sanguinis  copia 
submoveri  potest.  Epispastica  quoque  max¬ 
ime  proficiant  in  hoc  morbo  ;  non  vero  nisi, 
post  sanguinem,  ut  decet,  detractum  :  tum 
quidem  haud  parum  juvant  :  In  quibusdam 
quoque  exemplis  purgantium  et  enematum 

actionem  promovent,  quo  consilio  adhiberi  me¬ 
rentur. 

Fomenta  calida  laudantur,  ideo  quod  dolo¬ 
rem  mitigant.  In  fomentis  autem  admoven¬ 
dis,  cavendum  est,  ne  nimis  ponderosa  sint, 
quippe  res  aliquando  admotae  sunt,  quae  pon¬ 
dere  suo,  et  premendo,  nequeunt  non  detri¬ 
mentum  inferre  ;  hae  ideb  evitandae  sunt. 
Hoffmannus  pedil uvia  jubet  per  haud  par¬ 
vum  spatium  adhibenda ;  eo  consilio  ut  partes 
inferiores  relaxent,  et  humorum  fluxum  ab 
affectis  partibus  divertant :  quum  primum  nau¬ 
sea  et  vomitus  imminuta  pene  quieverunt,  ad 
purgantium  medicamentorum  usum  confugere 
licet.  Sunt  qui  purgantia  jubent  inter  ipsa 
mali  initia,  ubi  inflammatio  adhuc  vehemens 
est:  Haec  curandi  via  parum  idonea  videtur, 
propterea  quod  hoc  modo  contra  effectum,  non 
contra  morbi  causam,  pugnatur.  Inflamma¬ 
tione,  qui  alvi,  ut  in  hoc  malo  solet,  astrictae 
causa  est,  demum  submota  per  sanguinis  mis¬ 
sionem,  purgantia  magno  cum  profectu  adhi¬ 
bentur  ad  tollendam  alvi  duritiem,  quae  ne- 

glecta,  indicia  maxime  incommoda,  afferre  pos¬ 
sit. 

Ad  effectum  purgantium  promovendum 
enemata  usurpanda  sunt.  Haec  porro  profici¬ 
unt  ad  dolorem  tollendum  et  spasmum  relax¬ 
andum,  qui  sanitatis  reditum  maxime  impedi¬ 
unt.  Frequentius  adhuc  adhibenda  sunt  quo¬ 
ties  nausea  et  vomitus  vehementes  diutius  per¬ 
stant,  in  quo  casu  ex  validioribus  medicamen¬ 
tis  constare  debent,  quoniam  medicamenta  vix 
adhuc  devorari  possunt.  Tabaci  infusum  qui¬ 
busdam  eximium  et  praestantissimum  enema 
in  Enteritide  videtur ;  ab  aliis  vero  alienum 
habetur  et  jure,  ut  credo,  quippe  quod  vomi¬ 
tum  et  nauseam  excitaturum  est :  His  indiciis 
vehementioribus  malum  omen  praebentibus, 
minime  oportet  ea  quovis  modo  promovere  ; 
qua  de  re  hoc  enema  evitandum  videtur  ;  si 
vero  caeteris  remediis  parum  prospere  ceden¬ 
tibus,  ad  hoc  confugiatur,  semper  maxima 
cum  cura  et  cautione  adhibendum  est. 

Dubitari  non  potest,  sicut  opinor,  quin 

opium,  inter  hujus  morbi  initia,  non  secus  at¬ 
que  caeterarum  inflammationum, maxime  noce¬ 
at,  quia  sanguinis  impetum  validiorem  efficit  : 
ad  finem  tamen  mali,  ubi  inflammatio  remediis 
adhibitis  prorsus  victa  est,  fieri  potest,  ut  maxi¬ 
mum  commodum  ab  ejus  usu  oriatur,  quate¬ 
nus  dolorem,  si  ullus  remanet,  levet,  et  cutis 
halitum  leviter  eliciat. 

Si  aeger  valde  infirmus  est,  et  corporis  ro¬ 
bur  plurimum  imminutum,  conveniet  reme¬ 
diis  roborantibus  vires  ejus  reficere. 

His  igitur  remediis  commode  et  tempestive 
adhibitis,  nil  dubito,  quin  hic  morbus  molestus 
plerumque  in  sanitatem  desinat.  In  quibus¬ 
dam  saevioribus  exemplis,  quidem,  nulla  re¬ 
media  proficient  ;  et  in  his  morbus  celere  ad 
male  prosperum  festinat  eventum.  Haec  au¬ 
tem  exempla  rarius,  ut  spero,  incidere  viden¬ 
tur. 

Urgente  hoc  morbo,  aeger  omnibus  regimi¬ 
nis  antiphlogistici  partibus  quam  severe  con- 

tinendus  est.  Et  ubi  secunda  rediit  valetudo 
summopere  cavendum  est,  ne  aeger  cibum  ali¬ 
enum  sumat,  aut  frigori  se  objiciat ;  nam  ex 
levissimis  causis  morbus  recidivus  fieri  potest ; 
quod,  si  forte  evenit,  multo  difficilius  erit,  ho¬ 
minem  iterum  ad  sanitatem  reducere. 


& 


FINIS. 


